Sminthopsini Sminthopsini huwa tribù ta' mammiferi marsupjali karnivori żgħar li morfoloġikament qishom ġrieden (eżempji ta' speċi li jappartjenu lil dan it-tribù huma, d-Dunnart, il-Kultarr u n-Ningawi). Dan it-tribù huwa kklassifikat fil-klassi Mammalia, fis-sottoklassi Theria, fl-infraklassi Metatheria (il-marsupjali kollha), fis-superordni Australidelphia (il-marsupjali Awstraljani u l-kolokolo tal-Amerika t'isfel), fl-ordni Dasyuromorphia (il-marsupjali karnivori tal-kontinent Awstraljan), fil-familja Dasyuridae u fis-sottofamilja Sminthopsinae ma' tribù ieħor biss, il-Planigalini. Dan huwa t-tieni l-akbar tribù fost l-erbgħa eżistenti fil-familja Dasyuridae u tiġbor fiha tliet ġeneri ("Antechinomys", "Ningaui" u "Sminthopsis") u bosta speċi kemm estinti kif ukoll estanti. Fin-numru ta' ġeneri u speċi, it-tribù Sminthopsini huwa ħafna akbar, mit-tribù l-ieħor tas-sottofamilja Sminthopsinae u dan jiġbor fih l-ġeneru "Sminthopsis" l-aktar wieħed ta' suċċess fin-numru ta' speċi li jinsabu fl-ordni Dasyuromorphia kollha. L-ispeċi tat-tribù Sminthopsini, ġeneralment ikunu akbar fid-daqs minn dawk tat-tribù Planigalini (din tal-aħħar tiġbor fiha l-iżgħar speċi ta' marsupjali eżistenti llum il-ġurnata). "(għal aktar informazzjoni ara l-artikli Dunnart, Kultarr, Ningawi, Dasjuromorfju jew Dasyuromorphia)"